La comissió de Transports del Parlament Europeu accepta la inclusió del Corredor ferroviari Sagunt-Terol-Saragossa en la xarxa prioritària europea
22 de novembre 2018

![Imagen 1](/media/suilkufz/45_maq_quico-fernandez.jpg)

![](/media/ln4ht3ws/45_c_corredorsagunto-zaragoza_01.jpg)  
  

La comissió de Transports del Parlament Europeu ha aprovat per majoria absoluta l'esmena orientada al fet que l'eix ferroviari Sagunt-Terol-Saragossa forme part dels eixos prioritaris en la xarxa transeuropea de transports (RTE-T). Este debat ha sigut fonamental per a l'eix cantàbric-mediterrani, ja que gràcies a l'aprovació de l'esmena formarà part del procés de finançament en el període 2021-2027, que està dotat amb 30.000 milions d'euros.

  

L'alcalde de Sagunt, Quico Fernández, ha mostrat la seua satisfacció per “**la grandíssima notícia que demostra que la unitat és fonamental per a aconseguir objectius. S'ha rectificat una injustícia que era absolutament indigerible i ara tenim un futur més obert. És un dia per a que tots ho celebrem**”.

  

La connexió Saragossa-Sagunt es va quedar fora d'esta xarxa prioritària en incloure l'anterior govern el tram Bilbao-Saragossa en esta xarxa de prioritat europea. L'alcalde ha manifestat referent a açò que “**la situació que s'havia generat amb aquella decisió del Parlament Europeu, del Govern d'Europa, no tenia ni peus ni cap perquè el corredor Sagunt-Terol-Saragossa complix tots els requisits, tots els criteris, que s'exigien per a ser inclosos en esta xarxa**”.

  

Fernández ha afirmat que en este dia se celebra la unitat que ha hagut entre Sagunt, València i Aragó, les associacions de veïns, que van organitzar la manifestació del passat 7 d'octubre, els sindicats, empresaris, partits polítics i institucions. “**Quan tots anem a una veu, podem aconseguir objectius importants. Els valencians hem d'estar sempre units en el que supose la defensa dels nostres interessos**”.

  

“**Este era un tema que afectava molt a Sagunt per a que la construcció d'este corredor multiplique les possibilitats econòmiques, la inversió i la creació d'ocupació en la nostra ciutat i comarca. I per extensió beneficia d'una manera molt positiva a tots els valencians, a més dels nostres veïns d'Aragó**”, ha declarat l'alcalde.

  

Recordem que el passat 25 de setembre el Ple de l'Ajuntament de Sagunt va aprovar per unanimitat la Declaració Institucional sobre el finançament europeu del corredor cantàbric-mediterrani. Es tracta d'una proposta presentada en consens per tots els grups amb motiu de la proposta de la Comissió Europea feta pública el passat 6 de juny per a revisar el Mecanisme Connectar Europa (CEF) que establix unes prioritats de finançament per al període 2021-2027, entre les quals no s'incloïa el tram ferroviari Sagunt-Terol-Saragossa. A través d'este document es demanava la modificació d'eixa proposta basant-se en nombrosos arguments i exigint millores i intervencions en la línia.

  

L'alcalde ha finalitzat recordant que "**ací no para la cosa. Ara és el govern espanyol el que ha de moure fitxa i és un dels eixos prioritaris dins de la seua política d'inversions. Ha de demostrar que ja està bé de deixar-nos en la cua de les inversions igual que ho estem amb el finançament. Tant el corredor cantàbric mediterrani com el mateix corredor mediterrani, que és l'eix central, han d'estar dins del calendari de màximes prioritats d'este govern que, evidentment, no pot continuar amb les polítiques de marginació i discriminació dels governs anteriors**".

  

La Declaració Institucional també demanava que es rehabilite la línia Sagunt-Terol-Saragossa realitzant diverses actuacions. En primer lloc, el Control de Trànsit Centralitzat amb Bloqueig Automàtic en Via Única (BAU), connexions i accessos ferroviaris al port de Sagunt i a l'àrea logística de Parc Sagunt, construcció i posada en servei gradual de vuit Llocs d'Avanç i Estacionament de Trens (PAET), rehabilitar la línia per a permetre la circulació de trens de mercaderies amb una càrrega de 22,5 t/eix, disseny i construcció d'un terminal ferroviari (TFC) a Terol, executar dos trams pendents entre Saragossa i Terol i electrificar la línia des de Sagunt fins a Saragossa. Totes estes intervencions serien a curt-mitja termini.

*   [](http://www.facebook.com/sharer.php?u=https://aytosagunto.es/va/actualitat/la-comissio-de-transports-del-parlament-europeu-accepta-la-inclusio-del-corredor-ferroviari-sagunt-terol-saragossa-en-la-xarxa-prioritaria-europea/ "Facebook")
*   [](http://twitter.com/share?url=https://aytosagunto.es/va/actualitat/la-comissio-de-transports-del-parlament-europeu-accepta-la-inclusio-del-corredor-ferroviari-sagunt-terol-saragossa-en-la-xarxa-prioritaria-europea/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comissio-de-transports-del-parlament-europeu-accepta-la-inclusio-del-corredor-ferroviari-sagunt-terol-saragossa-en-la-xarxa-prioritaria-europea/ "Linked In")
*   [](mailto:?body=https://aytosagunto.es/va/actualitat/la-comissio-de-transports-del-parlament-europeu-accepta-la-inclusio-del-corredor-ferroviari-sagunt-terol-saragossa-en-la-xarxa-prioritaria-europea/)